
Comisia pentru buget, finanţe şi bănci

Bucureşti,      15.05.2002         

Nr. 22/258

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind anularea restanţelor la plata contribuţiei pentru asigurările sociale de sănătate, cu care comisia noastră a fost sesizată în fond cu adresa Biroului Permanent nr. 700 din 29 aprilie 2002.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti,      15.05.2002

Nr. 258

RAPORT

asupra propunerii legislative privind anularea restanţelor la plata contribuţiei pentru asigurările sociale de sănătate
Cu adresa nr. 700 din 29 aprilie 2002, Biroul Permanent, conform art.89 şi 107 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind anularea restanţelor la plata contribuţiei pentru asigurările sociale de sănătate.

La întocmirea propunerii legislative s-a avut în vedere avizul primit de la Comisia pentru Sănătate şi Familie, precum şi avizul Consiliului Legislativ.

La lucrările comisiei au participat  24 de deputaţi, din totalul de 25 membri ai comisiei.

In urma examinării propunerii legislative privind anularea restanţelor la plata contribuţiei pentru asigurările sociale de sănătate, în şedinţa din 15 mai 2002, comisia a hotărât, cu unanimitate de voturi, respingerea propunerii legislative din următoarele considerente:

Potrivit prevederilor art. 1 din Legea asigurărilor sociale de sănătate nr. 145/1997, cu modificările şi completările ulterioare, asigurările sociale de sănătate reprezintă principalul sistem de ocrotire a sănătăţii populaţiei, sunt obligatorii şi, funcţionează descentralizat, pe baza principiului solidarităţii şi subsidiarităţii în colectarea şi utilizarea fondurilor.

În conformitate cu prevederile art. 10 din Legea nr. 145/1997, în cazul neachitării la termen, potrivit legii, a contribuţiilor datorate Fondului de asigurări sociale de sănătate, Casa Naţională de Asigurări de Sănătate, prin casele de asigurări de sănătate judeţene, respectiv a municipiului Bucureşti, precum şi Casa Asigurărilor de Sănătate a Apărării, Ordinii Publice, Siguranţei naţionale şi Autorităţii Judecătoreşti şi Casa de Asigurări de Sănătate a Transporturilor procedează la aplicarea măsurilor de executare silită pentru încasarea sumelor cuvenite asigurărilor sociale de sănătate şi a majorărilor de întârziere, potrivit procedurii instituite prin Ordonanţa Guvernului nr. 11/1996 privind executarea creanţelor bugetare, aprobată prin Legea nr. 108/1996, cu modificările ulterioare.

Având în vedere lipsa de lichidităţi înregistrată de agenţii economici şi faptul că aceştia au şi alte debite, prin ordinul Preşedintelui CNAS nr. 332/2001 pentru aprobarea Normelor metodologice privind procedura şi competenţele de acordare a înlesnirilor la plata obligaţiilor la Fondul de asigurări sociale de sănătate şi Ordinul Preşedintelui CNAS nr. 459/2001 privind criteriile pe baza cărora se acordă înlesnirile la plata obligaţiilor la Fondul asigurărilor sociale de sănătate, s-a creat cadrul legal pentru aprobarea eşalonării la plată a obligaţiilor la Fondul de asigurări sociale de sănătate.

Aceste acte normative la care am făcut referire, nu obligă casele de asigurări de sănătate să acorde facilităţi fiscale pentru toţi debitorii.

Astfel, a fost creat cadrul legal atât pentru recuperarea sumelor la Fondul de asigurări sociale de sănătate, cât şi în ce priveşte acordarea înlesnirilor la plată pentru agenţii economici, fără a acorda scutiri la plată, scutire care ar greva Fondul de asigurări sociale de sănătate cu sumele respective.

Având în vedere restanţele de cca. 16.000 miliarde lei înregistrate la Fondul de asigurări sociale de sănătate, condiţiile de austeritate în care a fost elaborat bugetul de stat pentru anul 2002, situaţia actuală din spitale, precum şi datoriile înregistrate de acestea în anul 2001, care urmează a fi achitate din Fondul de asigurări sociale de sănătate, potrivit HG nr. 1330/2001 pentru aprobarea Contractului cadru privind condiţiile acordării asistenţei medicale spitaliceşti, îngrijirilor la domiciliu, serviciilor de urgenţă prespitaliceşti, şi altor tipuri de transport medical, precum şi a serviciilor de recuperare – reabilitare a sănătăţii, în cadrul sistemului asigurărilor sociale de sănătate, nu se consideră oportună adoptarea unui act normativ de anulare a restanţelor la plata contribuţiei pentru asigurările sociale de sănătate.
Prezenta propunere legislativă face parte din categoria legilor ordinare.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

                     Experţi parlamentari:

                     Onete Alexandru

       Popescu Luminiţa

